Letaris di Zuan

Letaris di Zuan 

Jentrade.

Lu scritôr di chestis letaris al è, par diviers aspiets dal lôr contignût, sigurementri Zuan. Ancje se la seconde a la tierce no ripuartin il so non, il gust inimitabil al è cence altri chel che o riscontrin intal so vanzeli.

Par cuant che al rivuarde la seconde, a 'ndi son diviersitâts di viodude rivuârt a la identificazion de "siore elete".
La glesie catoliche a riten che puedi sei une glesie; altris invezit, pal fat che in chel timp Kyria ("Siore", in grêc) al jere ancje un non propri, a ritegnin che a fos direzude a une persone.

Lis trê letaris purpûr, a àn in comun une grande cualitât: a contribuirin a rinfuarçâ i prins cristians inte lôr lote cuintri lis infiltrazions dal "necuitôs".

 Prime di Zuan. 

Zuan al jere l'apuestul predilet di Jesus e chest i permetè di capî a font il so mût di pensâ.

Par chest intai soi scrits al regne il teme dal amôr.

Zuan al cjacare de "ultime ore" e dal comparì di tancj "cuintricriscj" (1 Zuan 2:18)

La letare no jere direzude a une glesie in particolâr, ma a la intiere fradaie cristiane.

Contignût

A incite a cjaminâ inte lûs e no intai scurôrs spirituâi.

Al ven identificât Jesus Crist come "sacrifici propiziatori" par i pecjâts.

Al ven definît bausâr chel che al pretint di cognossi l'Idiu, ma nol osserve i soi comandaments.

Al consee di no amà lis robis dal mont.

Al definìs cuintricrist chel che al dinee che Jesus al è il Crist.

Cui che al pratiche il pecjât al à origjin dal Diaul.

A vegnin dâts conseis par amâsi un cun chel altri in union cun l'Idiu, parcè che "Idiu al è amôr" (1 Zuan 4:8)

Utilitât

I vêrs cristian a devin atignîsi al messaç che a vevin scoltât al inizi, fasint atenzion ai tancj "cuintricriscj" che a son nassûts.

Impuartant al è l'avertiment cuintri i plasès da cjâr, ven a stai il materialisim.

Nus fâs comprindi ancje trop grant che al è l'amôr dal Idiu intai nestri confronts, dantnus so Fi come salvazion.

Il nestri amôr al varès di jessi di che specie.

 Seconde di Zuan 

E je une letare curte, ma plene di significât.

Cheste letare no veve di vê il caratar gjenerâl come la prime, dât che a fo scrite a une persone o a une glesie.

Ancje cheste letare a fo scrite a rason dal assalt cuintri i mestris fals.

Contignût

A declare l'oblic di amâsi un cun chel altri e di atignîsi al insegnament dal Crist.

Ognidun che nol puarte chest insegnament al devi jessi ritignût "transfughe" e gomitât de comunitât.

Utilitât

Nus met in vuardie da chei che no si contentin de semplicitât dal messaç evangjelic, ma a vuelin speculâ parsore cun resons filosofichis, dome par sintîsi sorestants a chei altris, e par fâ chest a son propens ancje a dividi la congregazion.

Zuan al racomande di parâ fûr chescj personaçs par mantignî unide la glesie.

 Tierce di Zuan 

Letare direte a une persone in particolâr, Gaio.

Gaio al jere un non che intes Sacris Scrituris si riferìs forsi a cuatri personis e no savìn a cuâi di chescj Zuan a si rivolç.

O savìn par altri che al jere un so amì intim e Zuan i esprim preseament.

Contignût

Al ricuarde il mût di operâ di Gaio, racomandant di praticâ il bon acet e lis oparis buinis.

A Gaio, e partant ancje a no, i consee di jessi imitadôr di chel che al è ben.

Utilitât

Al mostre a chei che a cjapin la diretive cuale diligjence a devin vê par protezi la comunitât des influencis contaminadoris.

Al met in evidence come che e je impuartante la umiltât, il cjaminâ secont la veretât dal Idiu contignude inte so Peraule Scrite,  il praticâ l'amôr e jessi gjenerôs.
Categorie:Gnûf Testament